Broj: 711-I-261-M-28/23-02-23

Zagreb, 6. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Hrvoja Drinovca, općinskog načelnika Općine Nuštar,** za davanjem mišljenja Povjerenstva, na 203. sjednici, održanoj 6. veljače 2023., daje sljedeće

**MIŠLJENJE**

**Na temelju članka 18. stavka 5. ZSSI-a, obveznik Hrvoje Drinovac može istovremeno uz obnašanje dužnosti općinskog načelnika Općine Nuštar biti predsjednik udruge Nogometni klub "Nosteria" Nuštar,** **u okviru prava da bude član upravnih i nadzornih tijela najviše dviju neprofitnih udruga i zaklada, bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Hrvoje Drinovac, općinski načelnik Općine Nuštar. U knjigama ulazne pošte Povjerenstva zahtjev je zaprimljen 27. siječnja 2023. pod poslovnim brojem 711-U-1648-M-28/23-01-2, povodom kojeg se vodi predmet broj M-28/23.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Hrvoje Drinovac, kao općinski načelnik Općine Nuštar, dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja obveznik postavlja pitanje je li kao općinski načelnik Općine Nuštar u sukobu interesa ako prihvati funkciju predsjednika Nogometnog kluba „Nosteria“ Nuštar.

Uvidom u Registar udruga Povjerenstvo je utvrdilo da je Nogometni klub "Nosteria" Nuštar upisan u navedeni registar pod oblikom udruživanja „udruga“.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo nastavno na navedeno ističe da sukladno odredbama ZSSI-a nema zapreke da Hrvoje Drinovac, općinski načelnik Općine Nuštar, kao obveznik u smislu istoga Zakona, prihvati dužnost predsjednika udruge Nogometni klub „Nosteria“ Nuštar, u okviru prava da bude član upravnih i nadzornih tijela najviše dviju neprofitnih udruga i zaklada.

Za obavljanje dužnosti predsjednika navedene udruge obveznik sukladno članku 18. stavku 5. ZSSI-a nema pravo na naknadu ili primanje dara, osim prava na naknadu putnih i drugih opravdanih troškova.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Hrvoje Drinovac, putem e-mail adrese
2. Objava na internetskoj stranici Povjerenstva
3. Pismohrana